Ńdɔ fɔ́ɔ́ á ngābám mā á mə̄lɔ́ ai ngul ésə, nyé nâ: “Zǎn, mínā yā myākə búg édzə̂dzalá, mod ósə a nɔŋɔ ekpəlé yā ā yi kə́ bɔ ésīé étē !” 2Ńdɔ bod bə́saman bə́ ngásɔ́ ḿfág yā ḿbɛ̄ ńnēn, ósū âkoe, bə́ bə̄bə̄lán bíkpə̄lé bábúg ndá á mɔ́; á zāŋ dzābán, mod a tə́lə, a bəgə́ ḿfūm éyé, akɔ́g bəsaŋ bə́ kálara á kə̄lə́ nyē ángə̄də́g. Ńdɔ̄ bə́ ngázu tə́bə̄ á mgbág alatâr bikie. 3Dúmá Ńtondôbə, Zambá Ísraɛ̂l á kódó fɔ́ɔ́ á Kērúbim á yób, á kə́ tə́bə̄ á ḿbɛ̄ sí. Ńdɔ a ngálóē é mod a ngábə́ bəgə́ ḿfūm éwɔ́man nyɔ́, ai akɔ́g ńsaŋ bəkálara. 4Ǹtondôbə nyé ai nyé nâ: “Nyíígī édzə̂dzalá étē, á Yērúzalɛm étē, ó kə wabán é bod báyón, á bə́ bə̄lə́ mīńtyé ású bə́bə̂ bə́ mam bábɔban á Yērúzalɛm ndəm kolós á mə̄sú.” 5Ńdɔ mə ngáwóg ai məlɔ́ máma, a dzô ai é bod bəvɔ́g naa: “Kəán myǎtoŋ nyé édzə̂dzalá, mǐ kə myǎwé. Ebə́ge təge mína kwí á mís, təge yén mod ngɔ́l: 6Wóán ewéwe, tɔ miǹnǒm, tɔ bəndómán, tɔ bəngɔn, tɔ bɔ́ngɔ́, tɔ biníngá, səsalá fɔ́ɔ́ hə é bod bə́ bə̄lə́ ndəm kolós ásū. Mǐ tádigi fɔ́ɔ́ álatâr wama !” Ńdɔ̄ hḿ bə́ ngátádī á bənyiá bodo mvíē yā bə́ ngábə́ tə̄lə̄ á ḿbɛ̄ sí. 7Nyé ai bɔ́ nâ: “Kúbán eboe ai ndá ésə, dzálágán m̀bɛ́ sí ai mim̀bim, mǐ zū á kə̄ myāwē ai dzǎl ásə.” 8Ńdɔ̄ lábɔ̄ nâ, ńtíé bə́ kələ bābímī nálā, ńdɔ mə ngálígi etám, mə kǔ búbūdú á sí, ńdɔ mə ngáyédan nâ: "É é ! ǎ Ńtondôbə Zambá, yə wayi mǎn wē məbugǎ yā mə́ lígi yǎ á Ísraɛ́l, ai ńkúbán wākúb Yērúzalɛm olún wōē á nyɔ́l ?" 9Nyé ai ma nâ: "Ǹsə́m yā ndá Īsraɛ̂l ai ndá Yúda ó nə anén éyə̄gan, ǹnam ó dzyé yǎ á túd ai məkǐ, tísɔn ǹdzyéán ai bəbə̂ bə́ mam; amú bádzó nâ:" Ǹtondôbə a kódo yǎ á ńnam, Ǹtondôbə a sə́ kig dzǎm yēn dzóm." 10Ńdɔ̄ hḿ, maa mǎyǐ kig bəbə̌ məbəbə mə́ ngɔ́l, mǎyǐ kig dzu. Ma síli bɔ́ ndɔ́ŋ yǎ mim̀bɔán myábán." 11Ńdɔ̄ hḿ é mod a ngábə́ bəgə ndɔ́mbɔ́ eyé ai ndə́g tínte ángə̄də́g ā ngázu tíē é ndɔ́ŋ nyī nâ: "Mə̌ man yǎ dzálā ábēndé dóe."